2005-ös cannes-i fesztivál
Az 58. Cannes-i Fesztivál 2005. május 11. és 22. között került megrendezésre Emir Kusturica szerb színész-rendező elnökletével. A megnyitó és záróesemények ceremóniamestere Cécile de France belga színésznő volt. A hivatalos versenyprogramban 21 nagyjátékfilm és 9 rövidfilm szerepelt; az Un certain regard szekcióban 21 nagyjátékfilm és 2 kisfilm, a Cinéfondation keretében 18, míg versenyen kívül 21 új és 28 filmtörténeti alkotást vetítettek. A párhuzamos rendezvények Kritikusok Hete szekciójában 7 nagyjátékfilmet, 7 rövidfilmet és külön vetítéseken további 10 alkotást mutattak be, a Rendezők Kéthete elnevezésű szekció keretében pedig 21 nagyjátékfilm, 13 kisfilm és külön vetítéseken 4 alkotás vetítésére került sor. A fesztivál rendezvényeire és a filmvásárra ez évben 107 ország filmes szakembere (alkotó, forgalmazó stb.) érkezett, s részükre mindösszesen 981 filmet mutattak be.